
De  ethica  vi  ac  natura  operum 
Q.  Horatii  Flacci. 


• 
yuum  miinus  mihi  hoc  anno  obtigisset  pauca  conscribendi,  quae  ad 
scholae  nostrae  commentarios  adjungerentur,  neque  fieri  bene  posset,  ut  nihil 
scriberem,  quamvis  esset,  cur  vacare  aliquamdiu  paullo  magis  Utterarum 
studiis  optarem,  ex  iis  potissimum,  de  quo  dissererem,  sumendum  mihi 
duxi,  quibus  anno  praeterito  in  meam  ipsius  institutioncm  diligentius  incu- 
buissem.  Operam  vero  dedi  imprimis  Horatii  carminibus,  quem  solum  fere 
lyricorum  legi  dignum  putat  Quintilianus,  atque  ea  de  causa  iis  denuo  studium 
navavi,  ut  tandem  rectius  judicare  possem  de  sententia  eorum,  qui,  ut  ami- 
cus  meus  probus,  confirmare  non  dubitaverint,  inesse  in  Horatii  operibus 
minime  magnam  illam  ethicam  vim  ad  puerorum  animos  bene  instituendos, 
quam  docti  viri  toties  nimis  leviter  contendissent  et  denuo  fortasse  con- 
firmaturi  essent.  Quo  studio  occupatus  quum  fieri  non  posset  quin  alio- 
rum  de  ea  re  scripta  prudenter  respicerem,  quae  probanda  mihi  videbantur, 
paucis  annotare  non  intermisi  atque  hoc  loco  cum  meis  ipsius  de  ea  re  sen- 
tentiis  fusius  explicare  animum  induxi. 

Atque  primum  quidem  pauca  proferamus  de  notissima  illa  satira  libri 
primi  secunda,  qua  improbos,  dum  vitia  quaedam  declinent,  in  contraria 
incidere  poeta  demonstrare  studet.  Verum  est,  quod  Doederlinus  in  edi- 
tione  sua  Horaiii  satirarum  probe  annotat'),  factam  esse  illam,  non  solum 
qua   cum   aegritudine   quadam   et   ofFensione   mores  Romanorum,   qui  tum 

fuerint,  comipti  cognoscantur,  sed  otiam,  qua  Horatius  imprimis  quid  ni- 
mis  leviter  atque  impie  de  mulierum  dignitate  cogitaverit,  ante  oculos  du- 
catur  et  perspiciatur.  Nam  in  aliis  quidem,  imprimis  amatoriis  ejus  car- 
minibus  libertinas,  quae  dicantur,  ei  pulphra  quidem  animalia  et  oblecta- 
menta  esse,  in  hac  vero  satira  nil  nisi  libidinosi  viri  incasta  desideria  et 
gaudia.  Et  tamen  in  ea  quoque  honestum  quoddam  consilium  ignorari  non 
posse,  quamvis  profanae  et  immanes  prolatae  sententiae  sint.  Poetam  enim 
adulteros  impugnare,  quos  ipse  nunquam  secutus  sit,  eaque  re  indirecta 
via  verecundiam,  quam  in  odis  saepe  summis  laudibus  cfferat,  dum  adul- 
terium  nusquam  in  jocum  vertat,  in  domesticam  vitam  restituere  studere. 
Credenti  enim,  per  se  constare,  expletionem  coeimdi  appetitus  necessdriam 
quandam  ad  vitam  rem  esse,  matrimonioque  solo,  quod  ipse  nunquam  ex- 
pertus  sit,  ei  sfttisfieri  non  omnino  posse,  tres  quasi  vias  relictas  videri  ad 
rem  optatam  assequendam,  unam,  quae  per  lustnKm  ducat,  alteram,  quae 
ad  concubinatum,  tertiam,  quae  moechis  placeat  et  conducat.  Dum  jam 
vero  primam  admodum  aspernetur  Davisque  ingrediendum  putet,  tertia  illa 
adulterina  onmino  improbata,  quasi  mediam  viam  concubinatum  eum  com- 
mendare,  dummodo  amor  absit  libidinosus  ac  famulatus.  Quae  poetHe  sen- 
tentia  eo  longius  a  probro,  quod  ei  honestatis  ratione  habita  verti  posse 
videatur,  recedit,  quo  magis  memores  esse  debemus,  eum  a  verae  religio- 
nis  doctrina,  qua  nos  ducimur,  alienum  fuisse,  concubinatumque  legibus  ipsis 
publice  concessum  et  protectum  fuisse.  ^)  Et  quid?  Nonne  philosophi  qui- 
dam,  quorum  discipUna  in  Horatium,  quum  Athenis  versaretur,  nonnuUam 
vim  attulisse  videtur,  ipsam  voluptatem  probaverunt  in  eaque  summum  bo- 
num  posuerunt?  Facile  igitur  est  creditu,  aequales  poetae  illam  crudam 
sensumque  nostrum  recti  et  venusti  admodum  offendentem  satiram  longe  aliis, 
ut  ita  dicam,  oculis  legisse  aliterque  ea  animo  conunotos  esse,  quam,  qui 
nimc  vivimus,  nos.  Meminerimus  tantum  opportet  populum  Romanum,  qua- 
lis  tum  erat,  omnino  levem,  moUem  voluptatisque  appetentem.  In  quo 
etiamtum  erat  illa  severitas,  illa  morum  simplicitas  animique  integritas,  quir 
bus  majores  olim  excellebant?  Quotusquisque  non  ducebatur  luxurie,  mol- 
litia,  nequitia,  quibus  victi  a  Romanis  magni  populi  nuper  capti  perditique 
erant?  „Ca8ta  est,  quam  nemo  rogavit",  inquit  Ovidius,  „felice8,  quibus 
U8U8  adest,"  et  Horatius  ipse: 

Fecunda  culpac  saecula  nuptias 
Frimum  inquinavere  et  genus  et  domus: 

*)  conf.  Weber:   Horaz  als  Mensch  ii.   Dichter  p.  85, 


^??^."'" 


l 


Hoc  fonte  derivata  clades 

In  patriam  populumque  fluxit. 

Motus  doceri  gaudet  Jonicos 
Matura  virgo,  et  fingitur  artibus 
Jam  nunc  et  incestos  amores 
De  tenero  meditatur  ungui 

Mox  juniores  quaerit  adulteros  —  —  — 

et  quae  sequuntur  Od.  III  6,  27.  Quae  quum  ita  sint,  nescio  an  poetae 
non  nimis  irascendum  sit,  quod  quae  in  vita  appeterentur  atque  probaren- 
tur,  etiam  in  litteris  sibi  persequi  licere  existimavit.  Alia  ratio,  pulchri 
dico,  utrum  res  turpes  unquam  verae  poesis  aut  esse  possint  aut  debeant 
ea  quaestio  Horatium  fortasse  impediri  potuit,  quominus  illam  satiram  scri- 
beret.  Sed  satiram  ne  habuisse  quidem  pro  poemate  videtur,  quod  inqui- 
rere  hoc  loco  nostrum  non  est,  neque  facUe,  re  non  aperta,  confirmare, 

Animum  advertamus  potius  aliquamdiu  ad  praecipuam  voluptatis  ma- 
teriam,  amorem,  qui  est,  ut  videamus,  qualis  in  ceteris  Horatii  carminibus 
legentibus  appareat. 

Inter  odas  et  epodos,  quae  vocantur,  non  paucae  reperiuntur,  quae 
amoris  stimulo  originem  debeant  in  ejusque  honorem  compositae  sunt.  In 
quibus  judicandis  eo  minus  nobis  singulas  recensere  opus  CBse  videtur, 
quum  in  his  lyricis  carminibus,  ut  plus  poeticae  indohs,  ita  verecundiae  et 
humanitatis  plus  inesse  jure  confidere  debeamus.  Et  re  vera,  licet  amatae 
alicujus  perfidiam  increpans  aut  fidam  monens,  ne  virorum  cupidinibus 
trahatur,  aut  sese  consolans,  quod  amorem  alicujus  perdiderit,  aut  lenocinia 
pulchritudinis,  voluptatis  blandimenta  describens  magnam  occasionem  nactus 
sit  ad  indignationem  suam  vocibus  obscoenis  lascivisque  exprimendam  et 
id  dicendum,  quod  legentium  animos  sordidis  imaginibus  expleat,  multum 
abest,  ut  tam  obscoena  tamque  respuenda  verba  et  sententias  proferat, 
quam  quae  in  satira  illa  supra  disputata  horrenda  esse  disimus,  et  licet 
confirmari  non  possit,  in  ejus  carminibus  onmino  nullos  locos  inveniri,  qui 
quum  rerum  turpitudine  tum  obscoenitate  verbonmi  offendant,  aut  tales 
tantum,  quales  optimum  quemque  et  sincerum  animum,  rudem  vero  atque 
integrum  non  offendant,  tamen  omnes  si  comprehendas,  haud  multi  sunt,^) 
et  ambages,  quas  vocant,  quibus  probi  de  puerorum  salute  admoduni  solli- 
citi  Horatii  interpretes  utimtur,   quum   carmina   ejus   transvertimt,    fortasse 


»)  Sat.  1.  13  et  12.     Od.  II.  11,  21,  12,  25  —  111.  11,  49. 


■    ;  ^^fW:PS;~ 


?I 

plus  periculi  afferunt,  quam  res  ipsa,  et  nescio  an'  magis  probandum  sit, 
rem  turpem,  si  tractanda  est,  suo  nomine  appellare,  quod  quisque  audiat, 
intelligat,  praetermittat ,  nisi  forte  omnino  raoribus  corruptus  est,  quam 
nescio  quibus  circumscriptionibus  et  honestis  praescriptionibus  uti,  ex  quibus 
res  vera  nihilo  secius  quasi  perluceat  eoque  perniciosius  perluceat,  quum 
inquirendo  et  cogitando  mora  et  hac  comprobatio  rei  facile  gignatur. 

Jam  si  vero  mores  poetae  atque  ingenium  respicimus,  quac  ex  operibus 
ejus  manifesta  fiunt  et  ad  legentium  animos  nonnullam  vim  aflferant  quodam- 
modo  oportet,  inconstantia  ejus  amoris,  qua  modo  hanc  anquirit,  illam  de- 
serit,  modo  complures  simul  eodem  studio  prosequitur,  justam  indignationem 
in  nobis  movere  debet  neque  fieri  potest,  quin  levissimo  cuique,  flagrante 
libidine,  id  ipsum  dignum  imitatu  exemplum  videatur.  Sed  quamvis  verum 
id  sit  atque  verendura,  ne  hoc  fiat,  taraen  veniam  quandam  Horatio  haud 
inviti  dabimus,  si  cogitaverimus,  eum  Italum  fuisse,  qui  ut  solis  aestu  ve- 
hementius,  quam  nos,  califieri  solet,  ita  animo  quoque  ad  res  suavitate  ir- 
ritantes  facilius  incalescit  neque  scelus  committere  sibi  videtur,  si,  quum 
certo  quodam  et  declarato  alicujus  amore  ducitur,  alterius  simul  gratiam 
in  suum  usum  convertit.  Irao,  si  araores  poetae  diligentius  perlustrabimus, 
multum  abesse  reperiemus,  ut  tantae  inconstantiae  levitatisque  incusandus 
sit,  quantam  probro  ei  facere  boni  viri  jam  nonnulli  animum  iuduxerunt. 
Celebrat  enim,  quod  non  dubito,  sub  diversis  nominibus  saepe  unam  eandem- 
que  mulierem.  ^)  An  nobis  credere  non  liceat,  eum  amotorium  quasi  casum 
interdum  effinxisse  animoque  excogitasse?  Quod  nostris  poetis  tribuiraus 
neque  quisquam  in  malam  partem  accipit,  id  nonne  Horatio  quoque  conCe- 
damus  et  sine  suspicio  habeamus?  In  eo  quidem,  ut  Weberus  inquit,  nos- 
ter  laudandus  est,  quod  non  servae  et  commxmes  meretrices  sunt,  quas 
amore  suo  amplectitur  carminibusque  celebrat,  sed  honestae  libertinae,  qua- 
rum  consuetudo  vel  rainus  verecundiam  nostram  offendat.  Ne  aera  quidem, 
cui  quinta  decima  epodos  dedicata  est,  meretricis  speciem  prae  se  fert  ne- 
que  contendam,  eam  venalem  non  fuisse;  sed  in  illo  ipso  carmine,  quod 
inter  pulcherrima  poetae  numerare  non  dubitem,  veri  amoris  laesi  dolorem 
vix  ignorare  possumus,  et  perfidia,  quae  incusatur,  ut  in  aliis  poetae  amori- 
bus,  sic  in  hoc  potius  amatae  quam  ipsius  esse  videtur. 

Utcunque  se  res  habet,  nimiae  inconstantiae  Horatium  non  insimulem,  ^) 
et  si  qui  sint,  qui  ejus  exemplo  ad  levitatem  impellantur,  alii  inveniantur, 

quos  id  ipsum  prohibeat,  quominus  eandem  vitae  rationem  sequantur,  atque 
laudibus  efFerendus  est  poeta,  quod,  ubi  perfidam  aliquam  amatam  objurgat, 
eam  non  proprio,  quod  licebat,  nomine  appellat,  sed  ficto,  quo  quam  signi- 
ficari  voluerit,  ipsa  facile  intellexerit,  fortasse  etiam  amicorum  aliquis  pru- 
dens  callidusque,  non  vero  magna  multitudo.  Quo  modo  fit,  ut  mores  poe- 
tae,  quatenus  ex  operibus  ejus  manifesti  fiunt  et  in  legentium  animos  non- 
nullam  vim  oflFerant  oportet,  haud  ita  turpes  et  perniciosi  appareant,  minime 
aequalibus  nocuisse  videantur,  quum  iis  quidem  nullo  fere  in  honore  virtus 
etiamtum  esset,  ut  corrumpi  posset. 

Quod  denique  ad  amorem  ejus  in  Ligurinum  ^)  quendam  et  Lycis- 
cum  '^)  attinet,  quem  sunt  qui  turpem  paederastiam,  quae  vocatur,  putent, 
Weberus  illum  in  Ligurinum  rem  fictam  et  commenticiam  habet,  quod  ex 
Od.  IV.  10  satis  intelligi  ait,  hunc  vero  rem  gravem  quidem  et  vehemen- 
tem,  non  autem  libidinosam  et  veneream  indicare  dicit. 

Reliqua  poetae  opera,  quae  prima  exciderunt,  satirae  sunt,  quibus  nihil 
dulcius,  nihil  aequius  in  eo  genere  scriptum  esse  a  Romanis  constat.  Re- 
prehendit  enim  poeta,  quod  quisque  consentire  debet,  quum  facete,  tum 
severe  magnos  illos  errores  atque  vitia,  quibus  Romani  tum  in  suam  ipso- 
rum  perniciem  dediti  erant,  neque  quidquam  magis  in  desideriis  suis  habet, 
quam  ut  miserandos  suoa  cives  aut  ad  virtutem  reducat  aut  ne  penitus 
pessumdentur,  omni  modo  prohibeat.  Sed  quid  gravius,  quid  difficilius, 
quam  id  cum  moderatione  quadam  et  prudentia  persequi  ?  Quid  periculosius, 
quam  mores  aliorum,  ut  emendentur,  carpere  neque  ipsos  laedere?  Habes 
Lucilium,  Juvenalem,  Persium,  qui  etiam  satiras  scripserunt  probandumque 
consilium  secuti  sunt.  Num  vero  putas,  eos  idem  effecisse  atque  Horatium, 
quum  ille  Lucilius  quidem  homines  amplissimo  ipso  loco  natos  juxta  hu- 
millimos  vehementissime  increpasse  vitiaque  magna  et  parva  eodem  modo 
vocis  libertate  perstrinxisse  et  exagitasse  dicatur,  hi  cum  ira  quadam  et 
acerbitate,  ac  si  nulla  spes  salutis  reliqua  fuisset,  omnium  mores  atque 
studia  irrideant  infamiamque  iis  tamquam  inurant?  Bene  igitur  poeta 
noster,  qui  singulorum  errores  facetiis  suis  perstringens  semper  totos  ordi- 
nes  et  quasi  duces  multitudinis  prudenter  observet  neque  unquam  praeter- 
mittat,  quin  clementiam  adhibeat  humanae  infirmitati,  qua  vel  ipsum  ali- 
quomodo  aegrotare  se  facile  intellexit.  Inest  in  satiris  ejus  praeter  severi- 
tatem  et  acerbitatem  suavitas  quaedam  ridendi  et  subringendi,  *)  et  ea  ipsa 

causa,  quod,  quanti  ejus  intersit,  ut  societas  humana  omni  modo  floreat, 
nequitia  amoveatur,  aperte  indicant,  quo  minus  ipse  erroribus,  quos  vocibus 
cavillabat,  ducebatur  et  perturbatur,  eo  magis  civium  suorum  animos  his 
moveri  et  exercitari,  eo  promptiores  ad  virtutem  colendam  reddi  oportebat. 
Ac  profecto  ostendunt  illae  quidcm  nusquam  vituperandum  quoddam  stu- 
dium  in  aliis  quaelibet  clandestina  vitia  reperiendi  et  cum  ironia  et  irrisione 
maligne  denotandi,  quo  factum  esset,  ut  civium  de  illis  bona  existimatio 
imminueretur  infamiaque  eorum  nomen  adspergeretur,  sed  sunt,  ut  nos  fere 
dicimus,  jocose  et  placide  descriptae  vitae  imagines,  ad  quoscunque  adum- 
bratae  sunt,  Bpeculorum  instar,  quae  intuens  se  ipsum  sibi  quisque  cogno- 
scere  videatur  maculisque  oflfendatur.  Quod  quum  verum  sit,  laudibus  eflFe- 
rendus  est  poeta,  quod  tam  diligenter  in  suam  ipsius  emendationem  aliorum- 
que  mores  Eomanorum  animadvertit,  et  si  ei,  quia  homo  erat,  qui  nihil 
humanum  a  se  alienum  putaret,  interdum  humani  aliquid  accidit,  ut  summa 
indignatione  accensus  aut  juvenili  petulantia  exagitatus  verecundiam  lecto- 
rum  oflFendat,  **)  id  probato  ejus  consilio  condonemus,  quod  nusquam  in  sa- 
tiris  ejus  ignorari  potest. 

Videamus  jam,  quid  de  odis  et  epistolis,  quoad  illae  non  ex  amatoriis 
ejus  carminibus  sunt,  judicandum  sit.  Atque  hoc  jam  summam  nostram 
gratiam  iis  concUiare  oportet,  quod  sine  dubitatione  semper  discipulis  ju- 
venibus  a  praeceptoribus  traditae  et  explicatae  sunt,  quum  quidem  bonorum 
educatorum  non  csse  debeat,  scripta,  quae  verecundiam  laedant,  ahimnis 
suis  tradere.  Inerit  autem  omni  carmini  aliquid,  quod  ad  vitam  atque 
mores  spectet,  et  quicunque  modus  ei  judicando  adhiberi  poterit,  ille  ho- 
nestatis  admodum  respiciendus  erit. 

Quid  celebrat  igitur  Horatius  in  odis  suis,  quid  in  epistolis  sibi  ad 
efficiendum  proposuit? 

Honore  iUis  afficit  numina  divina,  auxiUum  rogat  in  rebus  adversis, 
cives  monet,  ut  templa  eorum  cultumque  restituant  (I.  21;  III.  6.),  bella 
civiUa  deplorat,  quibus  terrae  et  homines  vexentur  (epod.  7;  16:),  vehemen- 
tissime  adhortatur,  ne  quis  ea  meminerit  aut  revocet  (I.  17;)  munera  pacis 
ostendit  eorumque  usum,  atque  iaudibus  effert  missum,  ut  auguratur,  divi- 
nitus  virum  principem,  qui  ea  populo  Romano  comparare  et  possit  et  veUt. 

Fuerunt  qui  poetam  humilis  adulationis  erga  Augustum  accusarent, 
argumento  usi  Od.  I.  2  aliisque   locia,  ^)  quibus  pacis  restitutorem ,   fauto- 

rem  bonarum  artium  pro  deo  paene  venerari  eum  dicunt,  sed  injuria.  Ubi 
eum  celebrat  virtutemque  ejus  collaudat,  nihil  quam  optimi  cujusque  Ro- 
manorum  de  eo  sententias  verbis  pronuntiat,  neque  fieri  potuit,  ut  aequales 
ejus  eo  incitarentur  ad  adulandum  principibus,  neque  Horatium  ut  callidum 
odiosumque  adulatorem  haberent.  Nec  tam  obnoxius  ille  Augusti  voluntati 
erat,  ut  ei  in  mentem  venire  posset,  necessarium  sibi  esse  adulationi  indul- 
gere,  qua  gratiam  ejus  partam  sibi  reservaret  et  augeret.  Quod  ne  faceret, 
satis  eum  amor  libertatis  studiumque  illud  probandum  ac  laudabile  prohi- 
bebat  sibi  res,  non  se  rebus  subjungendi,  quod  ex  operibus  ejus  plane  in- 
telligitur,  utiisolum  poetae  comitate  offendi  possint,  qui  neque  mores  ejus 
ingenuos  bene  perspexerint  neque  Augusti  de  populo  Romano  bene  merita 
et  hujus  erga  eum  gratum  animum  juste  ponderent  et  agnoscant.  ^ ")  Mit- 
tamus  igitur,  de  eo  fusius  disputare  et  gaudeamus,  quod,  ubi  pacem  laudat 
poeta  votisque  suis  persequitur,  non  est  illa  moUis  et  effeminas  voluptas, 
quam  velut  fructum  hujus  pacis  desiderat,  sed  conservatio  majorum  de  re- 
publica  sententiarum,  de  urbe  et  imperio,  quibus  pacem  illam  solis  quasi 
fundamentis  niti  putat,  otium  honestum  atque  dulce,  quo  civem  quemque, 
victis  tandem  etiamtunc  resistentibus  barbaris,  fruiturum  esse  Ubenter 
sperat.  Et  quid  aequius,  quid  Romano  vero  atque  fido  magis  dignum, 
quam  ejusmodi  desideria,  Romano  dico,  qui  summam  suam  religionem  in 
civitate  poneret,  atque  omnia,  quae  ei  gloriae,  commodo  et  saluti  essent, 
justa  et  probanda  eademque  causa  appetenda  habebat?  Quodsi  cives 
noster  admonet,  ut  ad  hostes  imprimis  consiHa  sua  et  cogitationes  referant, 
adversus  eos  gladios  stringant,  non  in  se  ipsi  (I,  2.),  ut  eos  divincant,  neve 
se  invicem  caede  et  calamitate  persequantur,  haec  adhortatio  popuU,  cujus 
bellum  gerere  erat,  quique  extemo  tantum  beUo  contineri  poterat,  quo- 
minus  domi  seditiones  faceret,  nonne  legi  etiam  divinae  tibi  consentire  vi- 
detur,  si  cogitas,  quid  populares,  cives,  propinqui  sibi  invicem  debeant, 
quid  nuUo  societatis  aut  affinitatis  vinculo  conjuncti  hostes  vicini?  Hoc 
modo  parta  pace  vero  effici  voluit  poeta,  ut  pristina  Romanorum  virtus 
quum  corporis  tum  animi  et  restitueretur  et  augeretur  imitatione  editorum 
a  majoribus  exemplorum ' ' )  modestiae,  justitiae,  fidei,  simpUcitatis,  UberaU- 
tatis,  imprimis  cultus  morumque  emendatione,  sine  qua  leges  constitutaa 
frustra  latas  esse  putat  neque  quidquam  valere.    In  CapitoUum,  inquit,  con- 

feranms  aurum  et  argentum,  si  scelerum  bene  poenitet,  in  mare  gemmas 
et  lapides,  irritamenta  malorum!  Nam  quid  leges  prosunt,  si  ayaritia  et 
pauperies,  illud  magnum  opprobrium,  quidvis  facere  ac  pati  virtutisque 
arduam  viam  deserere  jubent?  (III.  24).  Quanto  plura  sibi  quisque  nega- 
verit,  eo  plura  a  diis  feret  (III.  16)  et  quae  alias  inveniuntur  pulchre  dicta. 
Et  jam  quid  videturP  Nonne  omnino  probae  eae  et  honestae  sentenitiae? 
Num  quid  aliud  efficere  possunt,  quam  ut  legentes  audientesve  ad  virtutem 
excitent  propiusque  adducantP  At  vero  haec  rejicienda:  omissis  curis 
hilariter  esse  vivendum,  non  trepidandum  in  usum  aevi,  beatum  illum,  cui 
liceat  in  diem  dixisse,  vixi  (II.  11)  et  quae  eodem  redeunt  aliae  voces; 
Carpe  diem  (I.  11.)  similes. '2)  Fateor  ejusmodi  exhortationes,"  quibus  vino 
et  ludo  et  dulci  amore  curas  depellendas  esse  vult  poeta,  magnis  periculis 
non  vacare.  Sed  leviter  iUa  cantata,  ex  quibus  nostrum  illud,  quo  gaudere 
vita  jubemur,  suaviter  resonat,  cum  iis  dictis  conferenda  sunt,  quibus  mo- 
deratio,  continentia  et  observatio  aureae  mediocritatis  diserte  commendan- 
tur,  '3)  et  si  consideramus,  quid  veteres  pagani  de  morte  iisque  rebus,  quae 
ultra  sunt,  tam  miserandum  in  modum  cogitaverint,  iis  immortalitatem  nihil 
aliud  fere  quam  memoriam  posterorum  visam  esse,  illa  exhortatio  ad  bene 
hilariterque  vivendum  nescio  an  aut  nihil  vituperanda  aut  illius  ratione 
temporis  excusanda  sit.  Luxuriam,  heluationem  et  vitam  moUem  poeta 
aeque  improbat  '*)  atque  ipse  nunquam  secutus  est.  Hominem  frugi  quam 
maximi  habet,  et  si  interdum  occasione  data  in  compotationibus  et  convi- 
viis  amicorum  monitu  justam  cibi  potionisque  modum  excessisse  videtar,  '^) 
hoc  ei  vitio  facias  cave,  quum  id  optimo  cuique  accidere  possit,  Horatianae 
ceteroquin  consuetudinis  fuerit,  frugaUtatem  sequi.  Laudat  atque  commendat 
laetum  hujus  vitae  bonorum  usum,  dumniodo  sapientia  paretur  et  conser- 
vetur '  s)  et  vitam  beatam  ut  nos  in  conscientiae  sic  ipse  in  animi  tran- 
quillitate  ponit.  •  ^) 

Liceat  hoc  loco  etiam  pauca  de  iis  rebus  proferre,  quas  post  mortem 
homini  eventuras  esse  poeta  animo  sibi  finxit.  Ignorari  non  potest,  si  om- 
neS   locos,  '*)   qui  de  morte  velut  postrema  sorte  omnium  agunt,  accurate 

respioimus,  eum  hon  solum  cum  horrore  quodam  de  ea  cogitasse,  aed  etiam 
minime  animo  confirmatum  esse  spe  vitae  futurae,  qua  optimi  jam  tum 
ge  consolari  solebant.  Poetarum  de  orco  fabulis  nullam  fidem  habens,  quam- 
quam  Sapphorem  et  Alcaeum  in  elysio  cantantes  fingit,  desideratam  im- 
mortaUtatem  in  memoria  potissimum  posterorum  posuisse  videtur,  qui  quae 
probi  atque  optime  de  hominum  salute  meriti  viri  perfecissent,  grato  animo 
agnoBcerent  et  reservarent.  Quo  factum  esse  ait,  ut  Castor  et  Herculesi^) 
inter  astra  positi,  mutata  forma,  aeternam  vitam  agerent.  Eodem  modo 
«tiam  sibi  ut  contingat  futurum  esse  sperat,  ut  cycni  forma  indutus  vates 
perennis  per  liquidum  aethera  feratur  omni  invidia  major  20) 

Deorum  se  ipse  olim  cultorem  parcum  et  infrequentem  fuisse  ait,  et 
profecto  ex  scriptis  ejus  intelligitur,  nunquam  eimi  magna  illa  superstitione, 
qua  aequales,  aeque  imbutum  fuisse  vel  ductum.  At  vel  ea  de  causa,  quod 
Jovi  optimo  maximo  plurimum  in  gubemando  mundo  tribuit,  confirmare  velle, 
eum  ceteros  deos  atque  deas  nil  nisi  emanationes  quasdam  et  quasi  prouo- 
poeias  variarum  Jovis  optimi  maximi  virtutum  ac  facultatum  habuisse,  acsi 
unum  tantum  deum  credjderit  poeta,  id  quamquam  fuerunt,  quibus  placue- 
rit,  tamen  ignorare  nobis  videtur  esse  statum  scientiae  rerum  divinarum, 
qualis  tum  doctonmi  Romanorum  erat.  Neque  enim  tam  philosophiae  stu- 
diosus  ille  erat,  qui  ea  duce  propius  ad  veritatem  adductus  cum  aequahbus 
suis  omnino  dissentiret,  quos  multos  esse  deos  credidisse  constat.  De  nu- 
minibus  divinia  multo  iiberius,  quam  ii,  sentiehs  miracuhsque  parum  tri- 
buens,  deos  aeternos  (II.  8)  „8ecurum  agere  aevum"  putabat,  qui  si  natura 
quid  miri  faceret,  id  tristes  ex  alto  coelo  non  demitterent  (sat.  I.  5).  Eos 
vero  renim  humanarum  non  omnino  negligentes  esse  eventusque  feUces 
aut  infehces  rerum  gerendarum  ab  eorum  gratia  et  ira  pendere,  etiam  per- 
suasum  habuisse  videtur,  id  quod  ex  Od.  IV.  6  satis  intelUgitur.  lis  igi- 
tur  homineB  confidere  debere,  eos  rerum  futurarum  scientes  esse  (III.  24), 
eos  tueri  ac  defendere  pios  (I.  17;  22;),  odisse  scelus  (III.  4)  ait;  qui  ip- 
sos  honoret,  ei  impertiri  ab  ilUs  multa  bona  (III  16);  non  postulare  deos 
pretiosa  dona,  sed  manus  puras  et  integritatem  animi  (III.  23) ;  quos  qui 
negligant,  his  imminere  magnos  dolores  (III.  6);  antecedentem  scelestum 
raro  deseruisse  pede  claudam  Poenam  (III.  2)  et  quae  simiUa  inveniimtur 
probe  dicta.     Atque  adeo,  si  Od.  II.  17;   III.  8   respicimus,   ignorare  non 

possumus,  poetam  singuloB  ipsoe  vitae  casus  deorum  voluntati  obnoxios  esse 
putaviBse.     Quae  omnia  admodum  probanda  et  laudanda  sunt. 

Restat,  ut  de  epistolarum  quoque  ethica  vi  ac  natura  pauca  disputen- 
tur.  IUae  quum  ad  singulas  easdemque  certas  personas  missae  sint,  cer- 
tum  etiam  poetae  consilium  singulae  indicabunt.  Praecepta  vero,  quae  ad 
vitam  bene  instituendam  amicis  dantur,  maximam  pArtem  tam  ad  omnes 
spectant,  ut  profecto  haec  illave  epistola  ad  totum  quoddam  hominum  genus 
sive  ordinem  missa  esse  videatur,  cujus  Ule  erat,  ad  quem  scripta  est. 
Quamvis  vero  jam  operae  pretium  sit,  singula  videre,  ut  intelligatur,  qua- 
tenus  honesta  sint  necne,  tamen  paucis  absolvere  tam  multft  contemplatione 
digna  quasi  cogimur,  quum .  huic  opusculo  constitutos  fines  jam  longius  ex- 
cessisse  nobis  videamur.  Satisfaciat  igitur  dixisse,  poetam  epistolas  scri- 
bentem  eo  vitia  suae  aetatis  emendare  posse  sibi  visum  esse,  ut  amicos 
civcs  adhortaretur,  philosophiae  studio  ut  incumberent,  quo  maxime  quum 
libidines  coercerentur,  mores  emendarentur,  tum  animi  tranquillitas  et  para- 
retur  et  conservaretur.  Non  enim  interesse  putat,  ubi  quisque  habitet, 
quibusque  laetis  et  secundis  conditiooibus,  sed  i\e  aequum  animum  perdat, 
quem  ubique  facile  servare  possit ;  possessionem  solam  beatum  non  reddere, 
sed  earum,  quae  possideantur,  rerum  justum  ac  prudentem  usum,  quem 
sapientiae  studio  doceri.  quae  persuadeat,  sibi  res  extemas  omnino  post  ha- 
bendas  parvique  ae^tiihandas  esse. 

Ex  epistolis  Horatius  vel  maxime  cognoscitur,  qui  amicitiam  colat  at- 
que  diligat  Inde  frequens  illa  amicitiae  laus,  qua  etiam  carmina  ejus  et 
satirae  abundant,  inde  studium  illud  Maecenatis  et  Augusti,  qui  dignos 
tantum  viros  amicitiae  vinculo  sibi  adjimgant,  et  occulta  quasi  superbia,  qua 
iuter  eos  se  esse  gaudet.  Amicitiam  non  nisi  inter  pares  esse  posse,  plane 
profitetur ;  vitia  autem  imprudentia  facta  non  statim  benevolentiam  tollUde- 
bere,  item  persuadere  studet.  Omnino  considerandum  esse  censet,  quid  cui- 
que  tribuendum  et  ab  eodem  postulandum  sit,  ne  quid  nimium  exspectetur, 
et  ut  juste  quodque  optatum  libenter  praestandum,  ita  tamen  cavendum,  ne 
libertas  cogitandi  et  agendi  amittatur,  quae  ff^  ei  pluris  erat,  qaam  divitiae 
et  favor  potentissimi  cujusque  hominis. 

Tam  pulchris  honestisque  sententiis  etiam  verba  accommodata  esse, 
jure  confidere  licet,  et  re  vera  nulla  quum  rerum  tum  verborum  obscoeni- 
tas  in  epistolis  invenitur,  quae  turpitudinis  nota  notanda  sit. 

Haec  habui,  quae  de  Horatii  operibus  hoc  loco  disputarem. 


